RO Jurnalul Oficial al Uniunii Europene C 277/17

Publicarea unei cereri de modificare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

2013/C 277/14

Prezenta publicare conferă dreptul de opoziție în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE MODIFICARE

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

CERERE DE MODIFICARE ÎN TEMEIUL ARTICOLULUI 9

„POMME DE TERRE DE L’ÎLE DE RÉ”

NR. CE: FR-PDO-0105-0949-23.01.2012

IGP ( ) DOP ( X )

1. Rubrica din caietul de sarcini care face obiectul modificării

—  Denumirea produsului — ☒ Descrierea produsului —  Aria geografică — ☒ Dovada originii — ☒ Metoda de obținere —  Legătura — ☒ Etichetarea — ☒ Cerințele naționale — ☒ Altele (actualizarea informațiilor referitoare la serviciul competent din statul membru și la grupul solicitant; actualizarea coordonatelor structurilor însărcinate cu controlul denumirii)

2. Tipul modificării (modificărilor)

— ☒ Modificare a documentului unic sau a fișei-rezumat —  Modificare a caietului de sarcini al DOP sau al IGP înregistrate pentru care nu s-a publicat niciun document unic și nicio fișă-rezumat —  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări)

3.1. Rubrica „Descrierea produsului”

Următoarea descriere organoleptică este adăugată în caietul de sarcini:

„Este vorba despre o legumă proaspătă cu coaja subțire. Din punct de vedere organoleptic, ea se caracterizează prin mirosuri și arome care amintesc de una sau mai multe dintre senzațiile următoare: iz vegetal, legume primăvăratice (cum ar fi sparanghelul, anghinarea, mazărea …), pâine caldă, fructe uscate (cum ar fi alunele sau castanele …), unt; de asemenea, se caracterizează prin absența mirosului de pământ. Aroma dulceagă este în general dominantă, iar aromele sărate și amare sunt puțin prezente sau chiar absente. Textura pulpei este fină și fondantă și se îndepărtează net de aspectul făinos și apos. Se menține fermă la gătit.”

Această descriere este utilă pentru analiza organoleptică a produsului din cadrul controlului.

De asemenea, definiția caracterului timpuriu al cartofilor din Ile de Ré a fost completată și modificată pentru a fi coerentă cu definiția națională din domeniu. Pentru a descrie textura produsului este utilizat termenul „fondant”, înlocuind termenul „ferm” care poate crea confuzie, deoarece face trimitere la categoria oficială de care aparține soiul în clasificarea cartofilor de sămânță din Franța, fără a se referi la textura produsului. Caracterul fondant al texturii se regăsește în cele două categorii de cartofi autorizate (cartofi de consum și cartofi de consum cu pulpa fermă).

3.2. Rubrica „Dovada originii”

Având în vedere evoluțiile legislative și ale reglementărilor naționale, rubrica „Elemente care dovedesc că produsul este originar din aria geografică” a fost consolidată și regrupează în special obligațiile referitoare la declarare și la ținerea de registre privitoare la trasabilitatea produsului și la monitorizarea condițiilor de producție.

Aceste modificări sunt legate de reforma sistemului de control al denumirilor de origine, introdusă prin Ordonanța nr. 2006-1547 din 7 decembrie 2006 privind valorificarea produselor agricole, forestiere sau alimentare și a produselor marine. Se prevede în special o autorizare a operatorilor prin care să se recunoască capacitatea acestora de a îndeplini cerințele din caietul de sarcini al denumirii de care solicită să beneficieze. Controlul caietului de sarcini al DOP „Pomme de terre de l’île de Ré” este organizat pe baza unui plan de control elaborat de un organism de control.

În plus, la această rubrică au fost adăugate și completate mai multe dispoziții referitoare la registrele și documentele declarative prin care se garantează trasabilitatea cartofilor.

3.3. Rubrica „Metoda de obținere”

3.4.1. Subrubrica „Soiuri”

Se precizează grupele culinare cărora trebuie să le aparțină soiurile autorizate, precum și faptul că aceste soiuri trebuie să fie înscrise în catalogul național oficial al speciilor și al soiurilor cultivate.

3.4.2. Subrubrica „Definirea parcelelor de cultivare”

Se introduce și se precizează definiția parcelei de cultivare. Definiția este următoarea: „Prin parcelă de cultivare se înțelege una sau mai multe parcele cadastrale sau o parte de parcele cadastrale, din aceeași localitate, cultivate la aceeași dată și cu același soi.”

Situarea în aceeași localitate este precizată pentru a se conforma practicilor actuale ale operatorilor filierei.

3.4.3. Subrubrica „Data plantării”

Data-limită de plantare este modificată, fiind acum 10 aprilie în loc de 31 martie.

Această modificare permite luarea în calcul a evoluțiilor recente ale climei și mai ales a intensificării episoadelor ploioase din luna martie, care perturbă operațiunea de plantare și fac uneori imposibilă încheierea acestei operațiuni înainte de sfârșitul lunii martie.

Această modificare nu pune în discuție caracterul timpuriu al cartofilor, care vor fi mereu recoltați și comercializați înainte de a atinge maturitatea deplină.

Se elimină referirea la metoda de plantare utilizată (plantare cu ajutorul unei mașini cu cupă) deoarece această metodă este în prezent marginală. Plantarea se face la ora actuală în principal cu ajutorul unor mașini de plantat cu bandă.

Se elimină referirea la adâncimea de plantare. Adâncimea de plantare se stabilește de fiecare producător. Producătorul trebuie să găsească un echilibru în practicile sale de cultivare pentru a obține o recoltă precoce (ceea ce implică mai ales plantarea la o adâncime mai mică), limitând totodată riscurile de îngheț sau de încolțire care ar putea fi generate de plantarea la o adâncime prea mică. În plus, situațiile trebuie analizate de la caz la caz pentru fiecare parcelă. Pare așadar dificil de definit un criteriu pertinent și controlabil în toate situațiile.

3.4.4. Subrubrica „Densitatea de plantare”

Densitatea de plantare se modifică prin diferențierea între două categorii de densitate, în funcție de calibrul cartofului de sămânță plantat și prin creșterea densității maxime de plantare.

Densitatea cartofilor de sămânță care au un calibru mai mare de 45 de milimetri este cuprinsă între 38 000 și 58 000 de cartofi de sămânță la hectar.

Densitatea cartofilor de sămânță care au un calibru mai mic sau egal cu 45 de milimetri este cuprinsă între 45 000 și 78 000 de cartofi de sămânță la hectar.

Această formulare nu schimbă dispozițiile referitoare la cartofii de sămânță de calibru mare, dar duce la creșterea densității de plantare a cartofilor de sămânță de calibru mic (mai mic sau egal cu 45 de milimetri). Această creștere urmărește să mențină o producție de cartofi de calibru mai mic de 70 de milimetri, sporind concurența între plante pentru resursele naturale printr-o mai mare densitate.

3.4.5. Subrubrica „Mod de cultivare”

Se precizează obiectivul urmărit prin utilizarea prelatelor întinse pe sol. Este vorba despre favorizarea dezvoltării inițiale a răsadurilor.

3.4.6. Subrubrica „Fertilizare”

Termenul „pregătiri”, care definește o formă de a adăuga un îngrășământ autorizat, este eliminat deoarece este prea vag.

Se introduce o limită maximă de adaos de azot mineral care este fixată la 120 de unități pe hectar anual.

3.4.7. Subrubrica „Irigare”

Se simplifică formularea acestei rubrici, fără a-i schimba conținutul.

3.4.8. Subrubrica „Înlăturarea vrejurilor”

Este interzisă înlăturarea vrejurilor prin metode chimice, deoarece este o metodă care nu se mai utilizează în Ile de Ré.

3.4.9. Subrubrica „Randament”

Se introduce definiția randamentului la nivelul exploatației agricole și se modifică valoarea randamentului mediu la nivelul parcelei de cultivare.

Randamentul tuturor parcelelor de cultivare ale unei exploatații agricole este stabilit la maximum 26 de tone la hectar.

Valoarea randamentului la nivelul parcelei de cultivare crește la 30 de tone la hectar pentru a ține seama de variațiile randamentului, constatate în funcție de data de recoltare a cartofilor. Recoltarea cartofilor în Ile de Ré se desfășoară de fapt din mai până în iulie, iar anumite soiuri înregistrează, la sfârșitul campaniei de recoltare, producții mai mari de 26 de tone la hectar. Prin urmare, această dispoziție permite luarea în calcul a randamentelor mai ridicate de la sfârșitul campaniei de recoltare, dar se aplică punctual, evitând diferențele de randament prea mari, deoarece randamentul mediu al unei exploatații agricole nu trebuie în niciun caz să depășească 26 de tone la hectar.

3.4.10. Subrubrica „Substanță uscată”

Se precizează momentul măsurării proporției de substanță uscată: măsurarea se face în ziua scoaterii din pământ. Aceasta este și practica actuală a operatorilor din acest sector.

S-a modificat proporția maximă autorizată de substanță uscată. Proporția maximă de substanță uscată pentru cartofii de consum este ridicată la 20,5 %, iar proporția maximă de substanță uscată pentru cartofii de consum cu pulpă fermă este ridicată la 21 %.

Aceste modificări permit luarea în calcul a evoluțiilor recente ale climei (intensificarea precipitațiilor în lunile martie și aprilie și creșterea temperaturilor în lunile mai și iunie) ceea ce atrage o acumulare mai rapidă și mai puternică de substanță uscată în tuberculi, deși caracteristicile organoleptice necesare pentru produsul cu această denumire nu sunt afectate. În lipsa unor practici de cultivare care să permită controlul evoluției proporției de substanță uscată (o înlăturare precoce a vrejurilor atrage după sine o îngroșare a cojii și o mai mare incidență a maladiilor care afectează tuberculii), este necesară creșterea valorilor maxime autorizate, pentru a garanta menținerea caracteristicilor definite ale aceste denumiri.

Modificările solicitate nu schimbă caracterul de produs timpuriu și nici caracteristicile sale organoleptice, așa cum o arată și degustările realizate de grup.

3.4.11. Subrubrica „Calibru”

Referirea la calibrul maxim autorizat pentru cartofi este mutată de la rubrica „Descrierea produsului” la rubrica „Calibru”.

3.4.12. Subrubrica „Ambalare”

Se precizează faptul că ambalarea cartofilor trebuie să se facă în ambalaje de distribuție a căror greutate nu trebuie să depășească 25 de kilograme și care permit identificarea loturilor și a originii lor, în conformitate cu dispozițiile Decretului din 5 februarie 1998 referitor la denumirea de origine controlată „Pomme de terre de l’île de Ré”.

3.4. Rubrica „Norme specifice privind etichetarea”

Aplicarea simbolului Uniunii Europene aferent denumirii de origine protejate devine obligatorie.

3.5. Rubrica „Cerințele naționale”

Conform reformei naționale a sistemului de control a denumirilor de origine, caietul de sarcini se completează cu un tabel conținând principalele puncte care trebuie verificate, valoarea de referință a acestora și metoda lor de evaluare.

3.6. Altele

3.9.1. Actualizarea informațiilor referitoare la serviciul competent din statul membru și la grupul solicitant

Se actualizează denumirea și coordonatele serviciului competent al statului membru. De la 1 ianuarie 2007, serviciul competent este Institut national de l’origine et de la qualité, în conformitate cu Legea privind orientarea agricolă franceză din 5 ianuarie 2006.

Se actualizează denumirea, coordonatele și compunerea grupului solicitant, pentru a fi conforme cu statutele de grup validate la 30 august 2007.

3.9.2. Se actualizează coordonatele structurilor însărcinate cu controlul denumirii

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (3)

„POMME DE TERRE DE L’ÎLE DE RÉ”

NR. CE: FR-PDO-0105-0949-23.01.2012

IGP ( ) DOP ( X )

1. Denumire

„Pomme de terre de l’île de Ré”

2. Statul membru sau țara terță

Franța

3. Descrierea produsului agricol sau alimentar

3.1. Tip de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1

„Pomme de terre de l’île de Ré” este un cartof timpuriu cu dimensiuni mai mici de 70 mm.

Cartofii care beneficiază de denumirea de origine protejată „Pomme de terre de l’île de Ré” trebuie să provină din soiuri de cartofi de consum (Alcmaria, Goulvena, Pénélope, Starlette, Carrera) și de cartofi de consum cu pulpa fermă (Amandine, BF 15, Charlotte, Roseval).

Aceștia se caracterizează prin textura fondantă a pulpei, precum și prin aromele specifice, care pot prezenta note vegetale. Conținutul de substanță uscată al acestor cartofi, în ziua recoltării, este de 15-20,5 % pentru soiurile Alcmaria, Goulvena, Pénélope, Starlette și Carrera și de 16-21 % pentru soiurile Amandine, BF 15, Charlotte și Roseval.

Întrucât cartofii sunt recoltați înainte de a atinge maturitatea deplină, coaja lor fină se desprinde ușor, printr-o simplă răzuire.

„Pomme de terre de l’île de Ré” reprezintă o producție sezonieră, care nu poate fi comercializată decât până la data de 31 iulie, inclusiv, a anului de recoltare și care nu poate fi conservată pe termen lung.

„Pomme de terre de l’île de Ré” este o legumă proaspătă care trebuie comercializată imediat după recoltare.

3.3. Materii prime (numai pentru produsele prelucrate)

—

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

Toate etapele, de la germinare până la ambalare, se desfășoară în aria geografică.

3.6. Norme specifice privind felierea, răzuirea, ambalarea etc.

Ambalarea în aria geografică se face în ambalaje de distribuție de cel mult 25 kg. Modalitățile de ambalare asigură identificarea loturilor și a originii acestora, contribuind astfel la garantarea trasabilității cartofilor.

Întrucât „Pomme de terre de l’île de Ré” este un produs care trebuie comercializat doar în stare proaspătă, el trebuie ambalat imediat după recoltare.

În plus, „Pomme de terre de l’île de Ré” se recoltează înainte de a atinge maturitatea deplină, fiind așadar un produs fragil. Prin urmare, trebuie evitate șocurile care ar putea cauza o alterare a cojii: tăieturi și înnegrire. Astfel, pentru a conserva caracteristicile cartofului, producătorii acordă o atenție deosebită în etapa recoltării, dar și în momentul trierii și ambalării.

3.7. Norme specifice privind etichetarea

Pe lângă mențiunile prevăzute de reglementările privind comercializarea cartofilor, etichetarea cartofilor care beneficiază de denumirea de origine protejată „Pomme de terre de l’île de Ré” trebuie să cuprindă indicarea denumirii „Pomme de terre de l’île de Ré”, precum și simbolul DOP al Uniunii Europene.

4. Delimitarea concisă a ariei geografice

Aria geografică este reprezentată de teritoriul Ile de Ré, compus din următoarele comune: Ars-en-Ré, La Couarde-sur-Mer, Loix, Les Portes-en-Ré, Saint-Clément-des-Baleines, Le Bois-Plage-en Ré, La Flotte, Rivedoux-Plage, Sainte-Marie-de-Ré, Saint-Martin-de-Ré.

5. Legătura cu aria geografică

5.1. Specificitatea ariei geografice

5.1.1. Factori naturali

Aria geografică a denumirii de origine „Pomme de terre de l’île de Ré” corespunde celor 10 comune din departamentul Charente-Maritime care formează Ile de Ré. Ile de Ré este situată în Oceanul Atlantic, la 3 kilometri de coasta franceză, vizavi de comuna La Rochelle.

Ile de Ré se înscrie în istoria geologică a limitei septentrionale a Bazinului Aquitaniei. Aceasta a luat naștere în urma diverselor depozite sedimentare de tip recif coralier, apoi calcare argiloase din Jurasic. Această sedimentare din era secundară se află la originea bazei calcaroase a Ile de Ré, care a fost acoperită de depozite argiloase și eoliene în cursul erei cuaternare.

Aceste diferite episoade de sedimentare au dat naștere unui peisaj de șes, cu relief foarte puțin marcat, cel mai înalt punct nedepășind 20 de metri.

Solurile cel mai frecvent întâlnite pe insulă sunt calcosoluri sau calcisoluri pe o rocă-mamă calcaroasă.

Zonele delimitate rezervate pentru producția de cartofi corespund în general unor soluri litorale de tip brun calcaros sau calcice, cu un strat superior de nisip, precum și unor soluri de proveniență eoliană, cu textură nisipoasă. Acestea sunt soluri ușoare, uscate și filtrante, bogate în potasiu, acid fosforic și, în general, sărace în humus.

Ile de Ré prezintă în plus particularitatea că oferă o sursă de îngrășământ natural producătorilor, prin intermediul varecului. Acest îngrășământ organic compus din alge marine recoltate pe plajele insulei, care a fost timp de multă vreme unica resursă de aport organic pe insulă, este folosit în continuare și în ziua de astăzi de unii producători. Varecul prezintă avantajul că se descompune mai rapid decât, de exemplu, îngrășămintele de bovine.

Clima este tip temperat oceanică. Caracterul temperat este de altfel mai marcat decât pe litoralul continental, deoarece se constată un grad mai mare de însorire, o pluviometrie mai redusă și temperaturi mai blânde. Aceste diferențe se explică prin influența mai puternică a oceanului pe insulă față de continent.

Clima este caracterizată de un grad de însorire important, în jur de 2 300 de ore pe an, care asigură multă luminozitate, de o pluviometrie puțin abundentă, de sub 700 mm pe an, și de o temperatură anuală medie de aproape 13 °C. Perioadele pluvioase se observă în principal toamna și iarna, iar perioadele cu ninsoare sau îngheț nu sunt frecvente. În plus, Ile de Ré este expusă unor vânturi calde și puternice.

5.1.2. Factori umani

Practicile de cultură care sunt folosite vizează să favorizeze caracterul timpuriu al „Pomme de terre de l’île de Ré”. Acestea se caracterizează în special prin:

— fixarea unei date-limită de plantare, ceea ce permite garantarea unei recolte timpurii de „Pomme de terre de l’île de Ré”, care nu poate fi recoltat după 31 iulie;

— o mare densitate de plantare și rânduri apropiate unele de altele;

— înlăturarea vrejurilor, dacă se face, este exclusiv mecanică, pentru a nu afecta solul, ceea ce va contribui la caracteristicile organoleptice ale produsului.

5.2. Specificitatea produsului

5.2.1. Caracteristicile produsului

„Pomme de terre de l’île de Ré” este un cartof timpuriu.

Această caracteristică, împreună cu calibrul mic sau mediu, de sub 70 mm, îi conferă calități organoleptice originale: o pulpă fondantă, arome la gătit care evoluează de-a lungul sezonului – de la arome vegetale la arome de fructe uscate – și gusturi aproape întotdeauna dulci și uneori cu ușoare note sărate.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Asocierea dintre factorii pedoclimatici din Ile de Ré și practicile de cultură ale producătorilor se află la originea caracteristicilor și calităților organoleptice originale ale „Pomme de terre de l’île de Ré”.

„Pomme de terre de l’île de Ré” își datorează caracterul timpuriu teritoriului și know-how-ului local. Solurile ușoare, uscate și filtrante, temperaturile blânde și gradul important de însorire, împreună cu practica de acoperire a pământului cu prelate, permit încălzirea rapidă a solului. Avantajul obținut în ceea ce privește caracterul timpuriu se constată în germinatoare, la răsărirea răsadurilor, și până la recoltă.

Calitatea „Pomme de terre de l’île de Ré” se datorează, de asemenea, calibrului său de maximum 70 mm, care contribuie la calitățile sale organoleptice. Obținerea acestui calibru este posibilă prin asocierea unei pluviometrii regulate în mod natural și a densităților de plantare în general mai mari care sunt practicate pe insulă. Buna capacitate de drenare a solurilor, blândețea temperaturilor, căldura, precum și vânturile puternice, care favorizează evapotranspirația, contribuie de asemenea la limitarea calibrului cartofilor. Densitatea mare de plantare permite plantelor să reziste la vânturile puternice de pe insulă.

Astfel, condițiile pedoclimatice ideale valorificate de practici de cultură adaptate și o selecție pertinentă a soiurilor se află la originea caracteristicilor tipice ale „Pomme de terre de l’île de Ré”.

Trimitere la publicarea caietului de sarcini

[Articolul 5 alineatul (7) din Regulamentul (CE) nr. 510/2006 (4)]

https://www.inao.gouv.fr/fichier/CDCPommeDeTerreDeLIleDeRe.pdf

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) Înlocuit de Regulamentul (UE) nr. 1151/2012.

(4) A se vedea nota de subsol nr. 3.